**CORFF CYNRYCHIOLWYR YR EGLWYS YNG NGHYMRU**

**CORONAFEIRWS – COVID19**

**CANLLAWIAU AR GERDDORIAETH A CHWARAE ORGANAU EGLWYSI**

O 7 Awst 2020 mae Llywodraeth Cymru wedi cadarnhau ei bod hi’n bosibl chwarae’r organ mewn eglwysi bellach fel rhan o weddi breifat, priodasau, angladdau neu weithgareddau addoli. Nod y nodyn hwn yw darparu canllawiau ar sut y gellir gwneud mewn modd sy’n ddiogel o ran Covid-19.

*Y Sefyllfa Gyffredinol*

Mae canllawiau Llywodraeth Cymru’n datgan na ddylid cynnal gweithgareddau fel canu neu lafarganu o ystyried y risg o haint o’r gweithgareddau hyn. Gall cerddoriaeth wedi’i recordio fod yn briodol fel dewis yn lle canu emynau. Ni ddylai cerddoriaeth fod ar lefel sy’n gwneud sgwrsio arferol yn anodd.

Caniateir i unigolyn ganu mewn gwasanaeth pan fo hynny’n rhan hanfodol o’r gwasanaeth hwnnw. Dylai’r canwr fod y tu ôl i sgrin plecsi-wydr i ddiogelu gwahoddedigion. Dylid dilyn rheolau cadw pellter cymdeithasol bob amser. Mae’n bosibl i fwy nag un unigolyn ganu yn ystod y gwasanaeth, ond nid mwy nag un ar yr un pryd a dylid cael trefniadau ar wahân i ddiogelu rhag trosglwyddo e.e. sgriniau plecsi ar wahân neu lanhau’r sgriniau rhwng eu defnyddio.

Dywed canllawiau Llywodraeth Cymru hefyd na ddylech chi chwarae offerynnau cerdd sydd angen chwythu iddynt e.e. offerynnau chwyth neu bres. Fodd bynnag, gellir chwarae organ bib bellach fel rhan o addoliad, angladd neu wasanaeth priodas. Dylai’r penderfyniad i ddefnyddio organ (sy’n gofyn am i rywfaint o aer fynd drwy’r mecanwaith) fod yn seiliedig ar asesiad risg a dylid dilyn canllawiau cadw pellter cymdeithasol, hylendid dwylo a glanhau. Dylid ystyried defnyddio offerynnau eraill fel bysellfwrdd electronig neu gerddoriaeth wedi’i recordio.

Gellir chwarae organ bib at ddibenion ymarfer neu gynnal a chadw pan fo’r adeilad ar gau i’r cyhoedd hefyd.

DS Er ei bod hi’n bosibl chwarae’r organ ni all y gynulleidfa ganu gyda hi. Gall yr organ gyfeilio i ganwr unigol fel y disgrifir uchod.

*Dull Asesu Risg*

Dylai Cynghorau Ardal Gweinidogaeth/Cynghorau Plwyf Eglwysig sydd am i organ gael ei chwarae yn ystod gwasanaethau baratoi asesiad risg ysgrifenedig ar gyfer y gweithgaredd. Dylai’r asesiad risg ymdrin â’r materion canlynol:

|  |  |
| --- | --- |
| Cadw pellter corfforol | Dylid cadw 2 fetr clir rhwng yr organydd ac unrhyw berson arall. Gellir marcio hyn gyda thâp llawr ac arwyddion lle mae modd i’r gynulleidfa fynd at yr organ. Dylid ystyried arwyddion ar fynedfeydd i lofft organ.  Dylai’r organydd chwarae ar ei ben ei hun h.y. ni ddylai neb arall fod yno i droi tudalennau na chofrestrydd (oni bai ei fod yn aelod o gartref yr organydd).  Cynghorir cadw pellter o 2 fetr rhwng pobl a’r organ ei hun. Er mai ychydig o aer sy’n dod o organau mae hwn yn fesur diogelwch yn enwedig ar gyfer rhai offerynnau fel harmoniwm pedalau.  Dylech ystyried llwybrau mynediad at ac oddi wrth organ neu lofft yr organ. |
| Hylendid | Dylai hylif diheintio dwylo fod ar gael yn y mynedfeydd ac allanfeydd fel ar gyfer pawb arall sy’n dod i’r eglwys. Cynghorir darparu hylif diheintio yn benodol ar gyfer yr organydd ger yr organ neu’r llofft.  Dylid sicrhau bod 72 awr wedi mynd heibio cyn i organydd gwahanol ddefnyddio’r offeryn.  Ni ddylid gadael sgorau, llyfrau na thaflenni cerddoriaeth yno ar ôl chwarae’r organ na’u rhannu oni bai bod modd sicrhau bwlch o 72 awr. Dylid defnyddio hylif deintio dwylo cyn ac ar ôl eu defnyddio. |
| Glanhau | Dylid glanhau arwynebau’r organ sy’n cael eu cyffwrdd cyn ac ar ôl ei defnyddio. Gellir defnyddio weipiau glanhau ar gyfer hyn a’u rhoi mewn bag a’u taflu’n ofalus ar ôl eu defnyddio.  Mae bysellfyrddau a stopiau’n bwyntiau cyswllt amlwg ond dylech ystyried handlenni, drysau, rheiliau llaw, sedd yr organ a mannau eraill o gwmpas yr organ a fydd yn cael eu cyffwrdd hefyd.  Dylai glanhau arwynebau’r organ fod yn rhan o drefn lanhau Covid-19 yr eglwys ehangach. |

7Awst 2020